Talán még ezeknek az időknek emlékezetét őrzi a Szent László nemesei helyi mondája. Eszerint László király Dalmáciába utazván, szekerén Kanizsa (Nagykanizsa) felé ment, amikor az álom, elnyomta. Az egyik kerékszög közben kiesett és elveszett. A király kísérete a veszélyt nem vette észre. Egy Balázs nevezetű jobbágy odaugrott és a hiányzó szög helyére az ujját dugta oda. A kerék így nem dőlt ki és a királynak sem lett baja. Balázs így Szent László nemesei közé került és jutalmul annyi földet kapott, amennyit lóháton körüllovagolt. Deák Ferenc családja őseként tiszteli. Tolnai Vilmos: Karthago-féle birtokszerzési mondák. Szent László nemeseinek mondája. Ethn. 1904, 233.